Suid Afrikaanse Nuus Thread - Page 155 - Stormfront
06-05-2007, 05:39 PM #1541
Skoolhoof in sy kantoor geïntimideer
'Julle boere wil mos nie luister nie."
Dít was die woorde van 'n groep mans wat gister omstreeks 11:30 by die kantoor van die hoof van Hoërskool President in Ridgeway, Johannesburg, ingebars en geëis het om te weet waarom hy en sy onderwysers nie staak nie.
'n Groep rugby-afrigters wat opgedaag het vir 'n vergadering in die hoof se kantoor, het hom van verdere intimidasie en moontlike aanranding gered.
Mnr. Buks de Jager, skoolhoof, sê omtrent nege mans het gister by die skool se voorportaal ingebars en geëis om die hoof te sien.
Twee van hulle het sonder waarskuwing by sy kantoor ingebars.
"Wat doen julle hier? Waarom is jy by die skool?" het hulle gevra en op die stoele voor sy lessenaar gaan sit.
Volgens De Jager wou hy die telefoon optel om die polisie te skakel, waarna een van die mans opgespring en albei sy telefone se drade uitgeruk en dit stukkend gegooi het op die vloer.
"Hulle wou meer doen as wat hulle gedoen het, maar toe die rugby-afrigters kom, het hulle seker ook geïntimideer gevoel," sê De Jager.
Wat hom egter die meeste bekommer, is dat die booswigte gedreig het om terug te kom en die skool en motors af te brand.
"Ons voel regtig onveilig, want môre kom al my kinders terug.
"Ek voel net soos hulle (die stakende vakbonde) oor die staking, maar die metode . . . ek weet nie," sê De Jager.
Die gr. 10 tot 12's het almal gister eksamen geskryf.
Die hele skool skryf vandag eksamen.
"Soos dit is, is ons nie op hoogte met die nuwe sillabusse nie. Ons móét eksamen skryf.
"As dit nie eksamen was nie kon ons (die personeel van Hoërskool President) dalk meer samewerking van ons kant af gegee het," sê De Jager.
"Ons stem saam 'n mens kan nie tien maande lank onderhandel en dan kry jy net 'n halwe persentjie nie.
"As die onderwysers, polisielede en verpleegsters dan nou vir die land so belangrik is, moet hulle iets daaraan doen. Ek beskou my werk met eksamens as 'n noodsaaklike diens," voeg De Jager by.
De Jager sê verder hy "verdien reeds so min, ek kan nie nog my salaris óók verloor nie".
"Ek haal my hoed af vir mense wat bereid is om alles te verloor."
Die booswigte se gesigte is vasgevang op 'n kringtelevisiekamera in die voorportaal.
Dié videomateriaal is aan die polisie oorhandig.
Die Suid-Afrikaanse Onderwysersunie (SAOU) het skole waar hulle lede is, aangeraai om met die beheerliggame te vergader oor die veiligheid van skole aangesien dit 'n funksie van die beheerliggaam is.
Die beheerliggaam moet toesien dat die skool beveilig is, berig Alet Rademeyer.
Onderwysers wat in diens van die staat is, moet by hul plaaslike departementele kantoor gaan aanmeld as hulle verhinder word om toegang tot hul skool te kry.
Hoofde van dié skole moet die distrikskantore om leiding vra.
Die afwesigheid by skole (onderwysers en kinders) weens die staking is soos volg: 90% in Gauteng en Limpopo, 85% in KwaZulu-Natal, 80% in die Oos-Kaap en 55% in Noordwes, berig Erika Gibson.
06-06-2007, 05:53 PM #1542
Cliff geskors oor hy vir slagoffer van misdaad lag
Die 5fm-omroeper Gareth Cliff meen sy skorsing nadat hy 'n nuusinsetsel snaaks gevind het waarin 'n besteelde winkeleienaar van die Vrystaat gehuil het, is "heeltemal onvanpas".
Cliff is verlede Donderdag en Vrydag van die lug gehaal nadat hy deur sy kommentaar op dié insetsel luidens 'n verklaring van 5fm "inbreuk op die winkeleienaar se smart gemaak het".
Die insetsel het oor 'n immigrant van Bangladesj gehandel wie se winkel tydens onluste geplunder is.
Cliff het gister aan Beeld gesê hy weet steeds nie wat die gronde vir die klagte is nie. Hy glo hy is die slagoffer van 'n "suspending spree" by SAUK-radiostasies nadat ander omroepers, insluitend Metro FM se Lupi Ngcayisa, ook onlangs deurgeloop het.
Cliff het gesê dit is nie so dat hy en die stasie, soos in 'n 5fm-verklaring gesê word, ooreengekom het 'n skorsing is gepas nie. "Jy kan nie nié instem nie. Ek kon nie sê ek gaan in elk geval inkom nie," het hy gesê.
Cliff het gesê sy optrede was nie kwaadwillig nie.
"Dit is 'n normale menslike reaksie. As iemand seerkry, kan dit snaaks wees. (Die slagoffer) is nie dood of aangeval nie. Hy is sy waatlemoene kwyt."
Hy het sy reaksie op die insetsel op sy webwerf as 'n geval van "Schadenfreude" beskryf.
Me. Rina Broomberg, Cliff se bestuurder, het gesê hulle win 'n regsmening in om te hoor "waar Gareth staan".
Sy het gesê die doel is nie om die skorsing ongedaan te maak nie. Dit word met die oog op 'n verhoor van die Uitsaaiklagtekommissie van Suid-Afrika (UKKSA) gedoen.
Mnr. Bob Mabena, waarnemende stasiebestuurder van Metro FM, het gesê Ngcayisa is vir 'n dag van die lug gehaal nadat hy "k****r" in 'n uitsending gebruik het.
Mabena het gesê dié term is kleinerend en as sodanig strydig met die SAUK se redaksionele beleid. Ngcayisa moes volgens Mabena 'n dag by die konstitusionele hof deurbring om vas te stel wat die Grondwet oor kleinerende woorde sê en op die lug verskoning vra.
06-08-2007, 08:57 AM #1543
Beeld dalk gevat vir koper
Witbank. – Die Dirkie Uys-standbeeld wat al vir jare voor die Witbank-kultuursentrum gestaan het, het voete gekry.
"Ons was net so verbaas toe ons hoor dat die standbeeld verdwyn het.
"Mense dink nou dit is die munisipaliteit wat dit verwyder het, maar dit is nie.
"Ek het navrae aan die bestuurder van die kultuursentrum gerig, maar het tot op hede geen terugvoering ontvang nie," het Lebo Mofokeng, die Emalahleni-munisipaliteit se woordvoerder, aan Mpumalanga-Beeld gesê.
Lebo sê die vermoede bestaan dat die standbeeld deur koperdiewe gesteel is.
Die 1 m hoë standbeeld word al vir sowat 'n maand vermis.
06-09-2007, 04:35 AM #1544
Ure lank aangehou oor sy dampie
'n Diep teug aan 'n sigaret op 'n trein het mnr. Steven Volschenk (39) van Roodepoort ure lank "saam met 15 misdadigers" in polisieselle laat deurbring.
Hy moes daarna sy sak skud en 'n R300-skulderkenningsboete betaal.
Volgens Volschenk het hy Woensdag ouder gewoonte die 17:00-trein van Parkstasie in Johannesburg na Roodepoort gehaal. "Die trein het by Mayfair-stasie ingetrek en 'n paar polisiemanne het op die perron gestaan. Hulle het deur die vensters geloer net toe ek my sigaret doodgemaak en die laaste rook uitgeblaas het."
Die polisiemanne het op die trein geklim, waarna Volschenk volgens hom hardhandig rondgeruk en op die plek geboei is.
"Nou vra ek, is dít die manier om 'n mens te behandel? Ek het gevoel soos 'n regte misdadiger; ek dink nie die polisie weet meer wát misdaad is nie."
Hy is van daar na die New Canada-polisiekantoor in Soweto geneem, waar hy glo drie uur lank toegesluit is. Teen 21:00 die aand is hy na Langlaagte-polisiekantoor geneem en daarna na die Brixton-kantoor.
Volschenk beweer ook hy is nie toegelaat om 'n telefoonoproep te maak om sy familie te laat weet waar hy is nie. "My lugtyd was op en ek het gevra of iemand vir my lugtyd kan koop. 'Nee, jy kan die telefoon by die stasie gebruik' (is aan hom gesê), maar hiervan het ook niks gekom nie. Ek is die heeltyd gesê om te wag."
Volschenk is uiteindelik om 01:05 vrygelaat nadat hy die boete betaal het. "Hoekom kon ek dit nie dadelik betaal nie, ek het die geld by my gehad? Ek kon ook nie die volgende dag gaan werk nie omdat ek reeds 04:00 moet opstaan. Teen die tyd dat ek by die huis gekom het, was ek doodmoeg en honger."
Kapt. Cheryl Engelbrecht, polisiewoordvoerder, het by navraag gesê hulle kan slegs die saak ondersoek as Volschenk 'n amptelike klag indien.
"Sou hy meen die polisie het nalatig of onnodig hardhandig opgetree, moet hy dit neem na die stasiebevelvoerder van een van die stasies waar hy glo aangehou is."
06-10-2007, 05:00 AM #1545
Arm wittes in staatshuise mag nou bly
In 'n dramatiese wending is die ANC se plan Donderdag afgekeur om honderde arm wit gesinne uit hul staatshuise in Wolmer, in die noorde van Pretoria, te sit.
'n ANC-raadslid, mnr. Derek Coetzee, het in Tshwane-metroraad se portefeuljekomitee vir korporatiewe en gedeelde diens-te teen die ANC-koukus en saam met die opposisie teen die maatreël gestem. Die plan is met sewe stemme teen ses afgekeur.
Vroeër die dag het sowat 150 bekommerde inwoners van die woonbuurt opgeruk na Kerkplein om 'n versoekskrif aan die metro-owerheid te oorhandig.
As dié voorstel aanvaar is, sou omtrent 180 wit gesinne met 'n lae inkomste in Wolmer sonder blyplek gewees het.
Die meeste huise wat in die gedrang is, is in Wolmer, maar daar is ook staatshuise in onder meer Jan Niemandpark en East Lynne wat onder huurders se voete uitverkoop kan word.
"Ons sal hof toe gaan met die saak as dit moet," het mnr. Kallie Kriel, uitvoerende hoof van AfriForum, gesê.
"Die huise moet aan die inwoners oorgedra word of teen redelike terme aan hulle verkoop word," sê mnr. Conrad Beyers, VF Plus-lid.
Die Wolmer-inwoners dring onder meer daarop aan dat hulle geraadpleeg word oor besluite oor die huise waarin hulle woon en dat alle minderbevoorregtes, ongeag hul ras, gelyke behandeling ontvang.
Verder hoop die inwoners om die raad te oortuig om hulle die eerste opsie te gee om die huise te koop. Anders kan dit selfs in die raadslede se hande beland.
"Ons is hier gevestig en ons het nêrens anders om heen te gaan nie," sê mev. Ina van Heerden, voorsitter van Inwoners vir Wolmer-vereniging.
Luidens die metroraad se voorgenome beleid oor die vervreemding van vaste staatseiendom moet enige eiendom waarvan die waarde R50 000 oorskry, per openbare tender verkoop word. Goedkoper eiendomme mag onderhewig aan sekere bepalings uit die hand aan voornemende kopers verkoop word.
"As hulle my huis verkoop, sal ek seker 'n sinkhuis op Kerkplein moet oprig?" sê mnr. Hans Jansen (70). "Ek bly al agttien jaar in Wolmer en ek sal nie ophou veg vir my huis nie!"
06-10-2007, 06:28 PM #1546
Beroerte, maar hulp kom nie
Middelburg. - "Ek wil net huil. Ek is so geskok dat ek nie eens met jou kan praat nie!"
Dit was die reaksie van me. Hannie Botha, wie se ma in 'n ernstige toestand in die hospitaal lê met breinskade wat sy opgedoen het ná 'n beroerte by die ouetehuis waar sy woon.
Personeel by die ouetehuis het glo nie agtergekom dat die vrou 'n beroerte gehad het nie en sy is glo sonder sorg gelaat.
Me. Tokkie Grové (76) is verlede Maandag in die Midmed-hospitaal opgeneem nadat haar skoondogter, me. Bettie Grové, op haar afgekom het waar sy skynbaar verwaarloos en ernstig siek in 'n stoel langs haar bed by die Ons Eie Ouetehuis in Carolina gesit het.
Dié ouetehuis behoort aan die Suid-Afrikaanse Vrouefederasie (SAVF).
"Sy was in 'n verskriklike toestand. Haar hand was op haar bors vasgeklem, haar een been was stokstyf, sy was sonder skoene of kouse en haar regteroog was toe," vertel Bettie Grové.
Sy het by die verpleegpersoneel gaan kla en hulle het glo vir haar gesê dat daar niks fout is met haar skoonma nie en dat sy "net oud is".
"Die dienslewering by dié ouetehuis is pateties. Dit kos R3 000 per maand om ons ma daar te laat bly. En dan gebeur sulke dinge," kla Grové.
Die familie het Maandag gereël dat die bejaarde Grové na die hospitaal in Middelburg oorgeplaas is. Dáár is vasgestel dat sy waarskynlik reeds verlede Sondagnag 'n beroerte gehad het. "Volgens die dokter het sy ernstige breinskade opgedoen en sal sy nooit weer normaal wees nie," sê haar skoondogter.
Die Grové-familie is ook baie ontsteld oor die vuil toestand waarin hul ma was toe sy in die hospitaal opgeneem is.
"Sy het sleg geruik en haar kateter was stinkend en smetterig.
"Dit lyk en ruik asof sy vir dae lank nie gebad is nie," sê Bettie Grové.
Haar skoonma word nou in die hospitaal deur Botha bygestaan en versorg. "Ons moet haar voer en sy lê net daar," sê Botha.
"'n Mens kan nie glo dit is dieselfde vrou wat nog twee weke gelede vir haarself kon sorg nie."
Die familie het reeds 'n klag by die Raad op Gesondheidsberoepe (RGB) in Pretoria ingedien.
Me. Anna-Mart Louw, matrone van die ouetehuis, sê hulle beskou die saak in 'n ernstige lig en sal 'n ondersoek doen.
Me. Sonet Thesner, verpleeg-koördineerder van die SAVF in Mpumalanga, sê die ondersoek behoort teen die einde van die maand voltooi te wees.
06-11-2007, 05:36 AM #1547
Duisende landwyd afgedank
PRETORIA. – Duisende verpleegsters sal vandag afdankingsbriewe ontvang omdat hulle onwettig deelneem aan die landwye staatsdiensstaking wat nou in sy tweede week is.
Mev. Geraldine Fraser-Moleketi, minister van staatsdiens en administrasie, het gister op 'n mediakonferensie by die Uniegebou gesê verpleegsters het geweet hulle word deur die wet verbied om te staak, maar het steeds voortgegaan.
Dr. Manto Tshabalala-Msimang, minister van gesondheid, het gesê die verpleegsters is verlede naweek voor 'n ultimatum gestel deur mnr. Thami Mseleku, direkteur-generaal van gesondheid, en hoewel sommige teruggekeer het werk toe, het ander steeds hardkoppig aangehou staak. "Die verpleegsters moes ná die ultimatum redes verskaf as hulle nie vir werk opgedaag het nie. Dié wat nie gereageer het nie, het ons aanvaar is besig om te staak en hulle sal nou briewe ontvang," het sy gesê. Sy het bygevoeg verpleegsters wat só afgedank word, sal kan appelleer, "maar die punt is dat 'n ultimatum uitgereik is".
"Dié wat wil, kan hulself wend tot hul LUR."
Die eerste groep wat geteiken sal word, is dié wat die eerste twee dae ná die ultimatum weggebly het. Volgens die minister was daar eers daarná gevalle van intimidasie, waar verpleegsters deur stakers verhinder is om hospitale te betree.
Sy kon nie sê hoeveel briewe uitgestuur sal word nie, omdat dit op provinsiale vlak vasgestel sal word.
Mnr. Patrick Craven, Cosatu-woordvoerder, het gesê 'n finale ooreenkoms tussen die regering en die vakbonde sal nie bereik word voordat die regering ingestem het om dié afgedanktes weer in hul poste aan te stel nie.
Me. Thembeka Qwaqwa, hoofsekretaris van die Democratic Nursing Organisation of South Africa (Denosa), het gister die minister se besluit as "irrasioneel" en "onnodig drasties" bestempel.
"Ons het nooit vir lede gesê om te begin staak nie. Hulle het vreedsaam betoog en is geïntimideer en moes later die hospitale verlaat, want hulle is uitgesmyt. Dit is die departement se verantwoordelikheid om 'n veilige werkomgewing te skep, hoe kan hulle nou mense afdank?"
Mnr. Trevor Manuel, minister van finansies, het te velde getrek teen verpleegsters wat pasiënte agterlaat om te gaan staak en dié wat ander intimideer om nie hul werk te doen nie.
"Dit is kras, wreed en ongrondwetlik. Hoe kan jy die nooddienste keer om mense in nood te help?"
Hy het die problematiek geskets van hoe die verpleegsters nou pasiënte in lewensgevaarlike situasies los om te gaan staak sodat húlle siekefondse kan kry wat hulle toegang tot private mediese sorg sal gee.
Me. Naledi Pandor, minister van onderwys, het gesê dié vakbonde wat dreig om private hospitale en skole ook te teiken, sal deur die veiligheidsmagte aangekeer word.
Sy het gewaarsku teen die skade wat die staking aan die beeld van onderwysers in die samelewing berokken. "Ouers kom na my toe en sê hulle sien onderwysers wat optree op maniere wat hulle nooit gedink het moontlik is nie." Volgens Fraser-Moleketi is die onderwysers en verpleegsters wat aanhou staak 'n teken dat hulle nie die "omvattende aanbod" wat vir hulle saamgestel is, "waardeer nie".
Die onderwysvakbond Naposa het sy kommer uitgespreek oor koerantadvertensies waarin Fraser-Moleketi die nuwe salarispakkette vir onderwysers uiteensit waarin "die idee geskep word dat die pakket baie meer as 12% aanbied".
"Die waarheid is dat min onderwysers enigiets naby daardie bedrae sal kry wat in die advertensies voorgestel word."
06-11-2007, 08:19 AM #1548
ENB kyk na moontlike "bedrogspul"
'n Moontlike bedrogsaak, waarby miljoene rande betrokke kan wees, is by Eerste Nasionale Bank op Musina oopgevlek. 'n Bedrag van tot R30miljoen word genoem.
'n Woordvoerder van die SAPD op Thohoyandou, kapt. Mashudu Malelo, sê die polisie dra kennis van die aangeleentheid, maar geen formele klag is nog gelê nie.
Woordvoerders van ENB het bevestig dat 'n interne ondersoek nog aan die gang is en kliënte gerus gestel dat hulle geen rede het om te vrees vir die veiligheid van hul geld nie.
Mnr. Steve Higgins, woordvoerder by die Eerste Nasionale Bank se bedrog-afdeling, het by navraag bevestig dat tekens van moontlike bedrog drie weke gelede op die lappe gekom het, nadat 'n ouditeursverslag ongerymdhede op verskeie rekeninge aangetoon het.
Higgins het ook bevestig dat 'n personeellid van die bank tans van bedrog verdink word en dat die betrokke persoon tydelik geskors is.
Die bedrag geld wat betrokke is en die manier waarop daar te werk gegaan is, kon nie deur Higgins bevestig word nie, maar hy het aan Zoutpansberger gesê dat die ondersoek binne 'n week of twee meer lig op die aangeleentheid sal kan werp.
Die hoof woordvoerder van Eerste Nasionale Bank, mnr. Xolisa Vapi, het aan Zoutpansberger gesê daar is geen rede vir enige van die bank se kliënte om bekommerd te wees oor dié gebeure nie, aangesien hul geld veilig en onaangeraak sal wees. Vapi sê indien daar wel 'n probleem op een van hul kliënte se rekeninge sou wees, sal dit dadelik reggestel word. Volgens Vapi het ENB 'n standpunt van geen verdraagsaamheid ten opsigte van misdaad binne die bank nie en sal alle moontlike stappe gedoen word om die skuldiges te vervolg.
Volgens bewerings op die dorp het 'n senior personeellid van die bank die dorp verlaat, kort nadat die beweerde grootskaalse onreëlmatigheid aan die lig gekom het.
Die onreëlmatigheid het, volgens hardnekkige gerugte, waarskynlik te make met bedrae geld wat bestem was vir verbandlenings.
06-11-2007, 08:25 AM #1549
Kommer oor toestand van historiese skilderye
Die afstammelinge van die oorlede skilder CR deWet van Wyk is bekommerd oor die toestand van die skilderye wat die Raad etlike jare gelede vanuit hul ereplek in die publieke oog in die burgersentrum verwyder het. Hier verskyn die twee naamgenote, kleinseun de Wet van Wyk en agterkleinseun Christiaan, by 'n skildery van hul oupa wat in hul huis hang.
Die afstammelinge van die skilder CR de Wet van Wyk is bekommerd oor die toestand van die skilderye wat die Raad etlike jare gelede vanuit hul ereplek in die publieke oog in die burgersentrum verwyder het.
CR de Wet van Wyk, oorlede in 2001 op 83-jarige ouderdom, het vyf groot olieverf skilderye in opdrag van die destydse Louis Trichardt Stadsraad gemaak. Die skilderye beeld die Voortrekkergeskiedenis van die Soutpansberg en hul kultuurbedrywighede uit. Die werke getuig nie net van 'n besondere kunstalent nie, maar ook van deeglike navorsing.
Hierdie kultuurhistoriese goedere is uit die raadsaal verwyder dieselfde tyd as wat die borsbeeld van Louis Trichardt uit die burgersentrum se portaal verwyder is en saam met grassnyers in die metaalfort, Fort Hendrina, geberg is. Teen die einde van 2005 het die borsbeeld 'n ereplek gekry in die openbare biblioteek nadat dit op misterieuse wyse uit Fort Hendrina gesteel is en naby die N1 deurpad by 'n hotel agtergelaat is.
Sedert daardie tyd is veldtogte en versoeke uit verskeie oorde verskerp om die historiese skilderye vanuit hul onbekende bergplek herstel te kry. In 'n stadium was die skilderye, volgens inligting, geberg in 'n ongewenste plek waar donker en klammigheid skade sou kon berokken. Daarna is dit in klaarblyklik in die argief geberg.
Mev. Inga Gilfillan van die historiese museum het skrywes gerig aan die Raad. De Wet van Wyk, kleinseun van die skilder, het die saak een en 'n half jaar gelede by die Raad aangeroer. Na 'n vergadering met die Voorsittersvereniging en die aanwys van 'n taakspan, bestaande uit mnr. Peter Magwala en mev. Gilfillan, is daar besluit dat die skilderye sowel as die foto's van vorige burgemeesters te voorskyn gebring sou word.
Die voorsittersvereniging het " die onsensitiewe en beledigende optrede en hantering van die kultuursimbole van alle groepe" verwerp in 'n mosie in 2005. Daar is ook genoem dat die reg wat ontneem word om kultuurgoedere te geniet strydig met die Grondwet is. Die jongste stem wat bygevoeg is, is die Soutpansberg Belastingbetalersvereniging, wat 'n skrywe op 4 April vanjaar aan die Raad gerig het in verband met hierdie kultuurgoedere.
Intussen het De Wet van Wyk al in 2005 'n aanbod aan die Raad gemaak om die skilderye terug te koop vir R12 000, dieselfde bedrag as wat destyds betaal is.
"Ek het tot op datum nog geen antwoord op my aanbod ontvang nie," het Van Wyk hierdie week gesê.
Die munisipale woordvoerder, mnr. Magwala, het onlangs eindelik die media se vrae in dié verband beantwoord en gesê dat die skilderye skoongemaak word en in die burgersentrum vertoon sal word.
By aanhore hiervan het De Wet van Wyk sy kommer uitgespreek dat die skilderye dalk met die skoonmaak beskadig kan word.
"Dit is my grootste begeerte om hierdie skilderye terug in die familie se besit te kry. Omdat ek egter nie uitstalruimte het nie, sal ek dit op bruikleen beskikbaar stel, hetsy aan die Raad of by die erfenis museum by Lalapanzi, sodat almal toegang daartoe het."
De Wet en sy seun Christiaan (8) is albei naamgenote van oupa CR de Wet van Wyk. Tuis, op hul plaas Vondeling, het hulle ook skilderye van hul oupa en het graag by een geposeer, sodat die publiek een skildery kan besigtig tot tyd en wyl die vyf bekende skilderye vir die publiek toeganklik word.
06-12-2007, 03:49 AM #1550
Man vol moed nadat vrou hom nier gee
"EK sien uit daarna om weer te gaan gholf speel!" sê 'n moedige mnr. Hentie van Eck (48) van Bloemfontein nadat hy pas 'n nier by sy vrou gekry het.
Van Eck het Donderdagaand saam met sy vrou, Coreen (48), van Johannesburg teruggekeer nadat sy twee weke gelede in die Netcare Garden City-kliniek 'n nier aan hom geskenk het.
Van Eck is ses jaar gelede met 'n oorerflike niersiekte, polisistiese niersiekte, gediagnoseer.
Dit is 'n toestand waar siste op die niere met vog gevul word.
Met ouderdom word die vog meer tot dit uiteindelik die nier dooddruk.
Hy het met diagnose slegs 55%-nierfunksie oorgehad en toe al geweet 'n oorplanting is onafwendbaar.
Voor die oorplantingsoperasie het hy slegs 8%-nierfunksie oorgehad. Dit het vyf spanningsvolle maande geneem om goedkeuring van die regering vir die oorplanting te kry, omdat hy en sy vrou nie bloedverwant is nie.
Weke vóór die operasie moes Van Eck dringend dialise kry om kunsmatig sy nierfunksie oor te neem.
Dr. Gerrit Rossouw, nefroloog van die Universitas-hospitaal in Bloemfontein, wat Van Eck nou versorg, sê dit is moeilik om te skat hoe lank 'n mens se naam op 'n waglys kan wees voor 'n skenker verkry word.
Hy sê daar word gesukkel om genoeg organe te kry. Dus is dit vinniger om dit van 'n lewende, emosioneel verwante mens te kry.
Die Van Eck-egpaar wens dat mense bewus sal word van die geweldige behoefte aan orgaanskenkers – veral omdat Van Eck by die hospitaal gesien het hoe die lang ure van dialise (tot vier uur, drie maal per week) pasiënte se lewensgehalte beïnvloed en hoe hul toestand versleg.
Mev. Van Eck meen mense moet besluit of hulle hul organe wil skenk indien hulle breindood verklaar word. Dié besluit moet aan nabye familielede bekend gemaak word.